
היו"ר אברהם פורז:		אני מתכבד לפתוח את ישיבת ועדת הכלכלה.

אתי בנדלר:			ב17- ביולי התקיימה ישיבת ועדה, לצערי, 
 				בהיעדרי ואז  ניתנו יותר הנחיות כלליות בגדר "תכינו משהו בעניין", כשהרעיון של הצעת החוק היה המועד למשלוח הודעות תשלום קנס או כתב אישום או הזמנה למשפט בעבירות תעבורה, כאשר הבסיס להגשת אותה הודעת תשלום קנס או כתב אישום או הזמנה לדין מבוסס על צילום רכב.

בהתאם להצעת החוק של חבר הכנסת אילן גילאון, הוא ביקש לקצר את התקופה הקבועה היום בחוק סדר הדין הפלילי משנה לשלושה חודשים.

היו"ר אברהם פורז:		על זה הייתה הסכמה.

אתי בנדלר:			על כך הייתה הסכמה. נפגשתי עם גברת גוטליב 
 				בעניין הזה והיו לנו הרבה שיחות לגבי מה יהיה הדין כאשר מקבל ההודעה או כתב האישום סותר את חזקת הבעלות או את החזקה לפיה הוא זה שביצע את העבירה.

לפי פקודת התעבורה קיימת חזקה שמי שהוא הבעלים הרשום של הרכב, הוא גם זה שביצע את העבירה ברכב, אם בוצעה ברכב עבירה כמובן, אבל הוא רשאי לסתור את החזקה הזאת במספר מקרים. סעיף 27(ב) לפקודה קובע "זולת אם הוכיח מי נהג ברכב, העמידו או החנה כאמור או אם הוכיח למי מסר את החזקה ברכב (להלן – המחזיק) או הוכח שהרכב נלקח ממנו בלי ידיעתו או בלי הסכמתו".

חילוקי הדעות שהתגלעו ביני לבין גברת גוטליב היו מה קורה במקרה שנשלחת הודעת תשלום קנס לבעלים הרשום של הרכב בתוך שלושה חודשים בהתאם להצעה אם היא תתקבל, ואז הבעלים אומר שלא הוא היה אלא היה מישהו אחר, או שהוא מוכיח שהרכב נלקח ממנו שלא בידיעתו.

בהתאם למצב המשפטי היום להגשת כתב אישום – ואני אקרא לזה הגשת כתב אישום כשזה כולל את כל המקרים של משלוח הודעת תשלום קנס, הזמנה למשפט או כתב אישום – היום הזמן המוקצה הוא שנה ובמקרה של סתירת חזקת הבעלות, פרק הזמן שניתן להגיש כתב אישום הוא שנתיים.

אני סברתי שבהתאם לרוחו של מציע הצעת החוק, אם כאן מדובר בקיצור התקופה בתשעה חודשים – משנה לשלושה חודשים – הרי יש לקצר את השנתיים במקביל באותם תשעה חודשים.

היו"ר אברהם פורז:		נניח שתוך שלושה חודשים המשטרה שלחה 
 				למישהו הודעה על עבירה. הוא כותב למשטרה ומבקש לשלוח אליו את התמונה. תוך כמה זמן צריכה להגיע התמונה, תוך אותם שלושה חודשים?

אתי בנדלר:			לא שולחים לו. הוא צריך ללכת לבדוק.

היו"ר אברהם פורז:		אין מצב ששולחים את התמונה?

אודי אפרת:			אם מבקשים, שולחים את התמונה.

היו"ר אברהם פורז:		אחרי שהוא ראה את התמונה, הוא אומר שזה לא 
 				הוא.

אודי אפרת:			מהתמונה הוא לא יכול לראות.

היו"ר אברהם פורז:		הוא מזהה את הצללית של מישהו ואומר שזה לא 
 				הוא אלא זה הבן שלו או אשתו.

אודי אפרת:			יש פרק זמן קבוע בחוק בו זכותו לכתוב לנו שלא 
 				הוא נהג אלא מישהו אחר.

היו"ר אברהם פורז:		אנחנו אמרנו שההודעה הראשונה לנהג שנניח עבר 
 				באור אדום צריכה להגיע תוך שלושה חודשים.

אודי אפרת:			על זה יש לנו דיון כי את זה אנחנו רוצים לשנות.

היו"ר אברהם פורז:		נניח שזה המצב. אותו אדם מבקש לראות את 
 				התמונה ותוך חודש היא מגיעה אליו.

אתי בנדלר:			הוא לא אומר לא אני על-סמך התמונה כי בתמונה 
 				לא רואים מי נהג אלא רק את מספר הרכב. הוא אומר שזה לא הוא בדרך כלל על-סמך זה שהוא בודק ביומנו ואומר שבתאריך הזה בכלל גנבו ממנו את הרכב או בתאריך הזה הוא היה בחו"ל ונתן את המכונית למישהו אחר.

קריאה:				זה הוא יכול לעשות עם הדוח עצמו ולשם כך הוא 
 				לא צריך את התמונה.

היו"ר אברהם פורז:		נכון. זה הוא יכול לעשות בלי לבקש את התמונה.

אתי בנדלר:			נכון. זה לא קשור אחד לשני. פענוח התמונה איננו 
 				קשור בכלל לנושא של חזקת בעלים.

היו"ר אברהם פורז:		נניח שתוך שלושה חודשים הוא קיבל הודעה ויש 
 				לו ספק.

אתי בנדלר:			התמונה לא תסיר את הספק.

היו"ר אברהם פורז:		לפעמים התמונה מראה את המקום.

קריאה:				המקום מצוין בכתב האישום.

יגאל טמיר:			לפעמים יכולות להיות שתי מכוניות עם מספרי 
 				רישוי זהים, אבל  זה לא אותו סוג של מכונית.

אתי בנדלר:			זה המקרה היחידי אולי שרואים שזה אותו מספר 
 				רישוי אבל זו לא אותה מכונית.

יגאל טמיר:			מקרה אחר שיכול להיות כאשר לא מדובר 
 				במצלמות רמזור שמצלמות מאחור אלא אם יש צילום קדמי ואז אפשר לראות. יש תמונה של תנועות מתקרבות ולא רק מתרחקות, כי אנחנו מדברים גם על עבירות מהירות ולא רק על עבירות רמזור.

אילן גילאון:			אני לא ביקשתי תשעים יום עליהם התפשרתי 
 				אלא ביקשתי 45 ימים. אז הייתה הסכמה מוחלטת, אבל היום אני רואה איזה דבר שלא מקובל עלי.

היו"ר אברהם פורז:		נניח שתוך תשעים יום הבן-אדם קיבל הודעה. אם 
 				הוא אומר שזה לא הוא, צריך לתת לו תקופה נוספת על-מנת שאפשר יהיה לשלוח את ההודעה למישהו אחר. אם יש לו ספק והוא מבקש את התמונה, המשלוח צריך להיות בתוך אותה תקופה.

אודי פורת:			הוא מקבל את התמונה ולא זו הנקודה והבעיה. 
 				היה כאן דיון קודם ובדיון הזה הייתה דרישה של חבר הכנסת גילאון לחודש, הייתה התפשרות שלי על שלושה חודשים וזה היה מקובל. הלכתי הביתה, ישבתי עם האנשים שלי, עשינו שיעורי בית, בדקנו כמה זמן לוקח להוציא את הסרט, להביא אותו למעבדה, לפתח אותו, לפענח אותו ולהעביר אותו  למינהל הטכנולוגי אצלנו והם אלה שצריכים לחבר לקבצים של רכב ולהעביר את כל החומר לבית דפוס, בית הדפוס מדפיס את הדוח, מכניס למעטפות, מחזיר אלינו ואנחנו שולחים אותן.

כל המהלך הזה – ואני אומר שזו טעות שלי – לא יכול להתבצע בתשעים ימים. כדי שנדע שאנחנו לא מאבדים דוחות ולא נאלץ לבטל דוחות מדובר בסדר גודל של חצי שנה. אנחנו לא מבקשים להגדיל את התקופה משלושה חודשים לחצי שנה אלא אנחנו מבקשים להקטין את הזמן משנה לא עד כדי שלושה חודשים אלא עד כדי חצי שנה.

היו"ר אברהם פורז:		התחושה שלי שכל העבודה נעשית בזמן המוקדש 
 				לביצוע. אם תדעו שיש לכם שלושה חודשים, תארגנו את המערכת אחרת.

אודי פורת:			גם אנחנו חשבנו כך אבל הגענו למסקנה אחרת. 
 				אנחנו רושמים כ150- אלף דוחות אוטומטיים ולהערכתנו ש20-15- אחוזים מהדוחות לא נצליח לעמוד בהם בפרק זמן של שלושה חודשים.

היו"ר אברהם פורז:		אנחנו עוד נטפל בשאלת המהירות, כך שתשלחו 
 				הרבה פחות דוחות בגין מהירות.

אודי פורת:			תעדכן אותנו במה שאתה עומד לעשות.

היו"ר אברהם פורז:		לדעתי מה שקורה בשאלת המהירות זה פשוט דבר 
 				אבסורדי. יש עודף דוחות מהירות והם מיותרים.

אודי פורת:			אתה חושב שזה לא סביר שחמישים אחוזים 
 				מהדוחות של המשטרה יהיו בגין מהירות?

היו"ר אברהם פורז:		כן.

אודי פורת:			אני מסכים אתך, אבל היום 17 אחוזים מהדוחות 
 				הם בגין מהירות ואת זה הציבור לא יודע. 17 אחוזים מהדוחות של משטרת ישראל אלה הם דוחות בגין מהירות. זאת אומרת, אין מה לעשות ואלה הן העובדות.

היו"ר אברהם פורז:		גם 17 אחוזים זה יותר מדי.

אודי פורת:			לא. בזה יש לנו חילוקי דעות.

היו"ר אברהם פורז:		אני נוסע בכביש תל-אביב-ירושלים 110 קמ"ש. 
 				אני יודע שעד 110 קמ"ש לא נותנים דוחות.

אודי פורת:			ההנחיה המשטרתית  היא מהקמ"ש ב11- וצפונה, 
 				אז מתחילים לרשום דוחות. בכביש האלקטרוני מאשקלון לנהריה, ועומדים להקים עוד אחד כזה, עם השנים אנחנו רואים ירידה בקטע המרכזי מ6.7- לשלוש תאונות ממוצע בחודש. שום דבר לא השתנה בכביש, לא בנו נתיבים נוספים, לא שיפרו, לא עשו תאורה, אלא הכביש הוא כביש עם מצלמות.

היו"ר אברהם פורז:		אין מדינה בעולם שבכביש מהיר המהירות 
 				המקסימלית היא מאה קמ"ש.

אודי פורת:			אין מדינה בעולם בה בכביש מהיר אין תאורה ויש 
 				מהמורות.

היו"ר אברהם פורז:		אני מדבר על כביש ירושלים-תל-אביב, כביש 
 				שכולו מואר והוא כביש מצוין.

אודי פורת:			מתי בפעם האחרונה לא עבדו בכביש הזה?

היו"ר אברהם פורז:		אני אנהל מאבק כי אתם מחפשים את המטבע 
 				מתחת לפנס וגם קל למצוא אותו. בכביש ירושלים-תל-אביב אין הצדקה למהירות נסיעה של מאה קמ"ש.

חבר הכנסת גילאון, אני מביא להצבעה את שלושת החודשים.

אודי פורת:			תן לנו קודם להסביר את עצמנו.

היו"ר אברהם פורז:		אמרת, חלק מהדוחות ירדו לטמיון. תתייעלו.

אודי פורת:			טמיון זה אוצר המדינה.

היו"ר אברהם פורז:		תתארגנו תוך שלושה חודשים.

יגאל טמיר:			אנחנו תומכים תמיכה מלאה ללא סייג בהצעת 
 				החוק של חבר הכנסת גילאון.
אנחנו מקבלים את תעודות עובד הציבור של השלבים שעוברת התמונה. אפשר לפתח את התמונה מרגע הוצאת הסרט עד לקבלת התמונה אפילו בלשכת התנועה הרלוונטית במשך תקופה שהיא הרבה פחות מהתקופה הזאת. מדובר בסך הכל בתקופה של שבועות אחדים.

ההצעה הזו מבחינת זכויות האזרח, אם היא לא תתקבל, היא פגיעה נואשת כיוון שמדובר בעבירה שהיא אחריות קפידה והיא על הנהג.

היו"ר אברהם פורז:		אתה מתפרץ לדלת פתוחה. זו עמדתי ואני תומך 
 				בה.

אודי פורת:			תנו לנו לנסות לשכנע אתכם. אולי לא נצליח, אבל 
 				תנו לנו לנסות.

ניבה רפאלי:			אני חייבת לציין שקודם כל מדובר בדוחות אור 
 				אדום ולא רק דוחות מהירות. מדובר גם בעבירות נוספות שבעתיד עשויות להיות עם צילום אוטומטי כמו תמרור עצור, כמו פס לבן ועבירות נוספות שמשטרת ישראל מתכוננת לעסוק בתיעוד בצילום.

אנחנו חייבים לציין במצב שבו קיימת הראיה הטובה ביותר והאובייקטיבית ביותר לביצוע העבירה ועל זה אין חולק, ואלה עבירות שגורמות לתאונות דרכים. אנחנו חייבים לראות את כל התהליך מתחילתו עד סופו ולא לומר רק שאנחנו יכולים לפתח את התמונה ביחידת תנועה כלשהי כי מצב העובדות היום הוא כזה שיש תהליך מסוים שאנחנו יכולים אמנם להתייעל ביום או ביומיים, אבל להפוך את התהליך על-פיו, לדעתי זה לא ראוי ובהמשך אני אנמק ואסביר למה.

בחלק הזה יש לנו שני קטעים כאשר קטע אחד מתבצע מרגע שהעבירה מצולמת עד הרגע שהסרט גומר את העבודה שלו במעבדת הצילום.

אילן גילאון:			21 יום. למה שלא יהיו עשרה ימים? מי קבע שזה 
 				גובר על הצורך השני? אני חושב ששכחתם את העיקרון שגרם להבאת הצעת החוק הזו.

ניבה רפאלי:			תהליך הטיפול  מחולק לשניים כאשר החלק 
 				הראשון הוא החלק שבמעבדה והחלק השני הוא מרגע שהוא מגיע להכנסה למחשב משטרת ישראל עד הרגע שיוצא דוח. עיקר הפלונטר הוא מהרגע שהוא נכנס למחשב משטרת ישראל כי מכאן ההליך הוא כולו ממוחשב ואין התערבות של יד אדם, לא עוצרים את המחשב ובודקים אם יש או אין דברים, אלא זה תהליך רץ.

נראה את התחנות בדרך שהן בעצם יוצרות את העיכוב עצמו. יש לי עיכוב ראשון כשאני הגעתי עם התהליך עד בעלות רכב. אם הייתה לי בעלות רכב מלאה במחשב, אני משלימה פרטים.

היו"ר אברהם פורז:		למה אין לכם בעלות רכב מלאה ברשות?

ניבה רפאלי:			אנחנו מחוברים למחשב משרד הרישוי אבל יש 
 				כלי רכב חדשים במדינת ישראל ורכב חדש שנרשם במדינת ישראל, ההליך אורך עד ארבעה חודשים עד שהנתון עצמו מופיע במחשב משטרת ישראל.

היו"ר אברהם פורז:		אני קניתי מכונית חדשה ואתמול יצאתי אתה 
 				לנסיעה. במחשב משרד הרישוי אני לא רשום?

ניבה רפאלי:			נכון. מי שרושם את הרכב זה היבואן.

היו"ר אברהם פורז:		אנחנו נדאג לזה שהם ירשמו מיד. זה שמשרד 
 				התחבורה לא מעדכן, זה אומר שצריך להאריך לחצי שנה לכל עם ישראל? שמשרד התחבורה יעדכן.

ניבה רפאלי:			במחשב משטרת ישראל אין את הנתונים.

היו"ר אברהם פורז:		עכשיו יהיו.

נחום לנגנטל:			הלוואי.

היו"ר אברהם פורז:		אפשר לחייב את היבואנים להעביר כל שבוע את 
 				רשימות הרכבים שהם מכרו.

ניבה רפאלי:			היה ומצאתי את הבעלים, במחשב משטרת ישראל 
 				נמצאת תוכנה קבועה שבודקת אחת לחודש אם נקלטה בעלות. אם נקלטה בעלות, יוצא דוח. אם לא נקלטה בעלות, הדוח תקוע.

היו"ר אברהם פורז:		הפתרון הוא לא להאריך לכם את התקופה אלא 
 				לגרום לזה שהם יעדכנו בעלות.
הגברת בנדלר, אני מבקש שתכניסי כאן איזושהי הערה כללית, לקראת קריאה ראשונה, האומרת שמשרד התחבורה חייב לעדכן את המחשב שלו ואת הרישומים שלו. נמצא הוראה שאומרת שתוך שלושים יום משרד התחבורה צריך לעדכן את המחשב של משרד הרישוי.

היום יבואני הרכב מקבלים מספרים ממשרד הרישוי והם גם מדפיסים את רשיונות הרכב, הם נותנים לקונה את רשיון הרכב אבל כנראה לא מעדכנים את משרד הרישוי. צריך לכפות שיבואן רכב יעדכן את משרד הרישוי.

אתי בנדלר:			אני מניחה שאתה לא רוצה לקיים ישיבה נוספת 
 				בהכנת החוק הזה לקריאה ראשונה, אבל מצד שני אני לא יכולה להכניס הוראה שמחייבת גופים מסוימים מבלי שהם הוזמנו לישיבת הוועדה.

אילן גילאון:			אדוני היושב-ראש, ההסבר יכול להיות מייגע 
 				וארוך. אני חושב שאם זה נטל כבד מנשוא על המשטרה, אולי כדאי לסגור את המצלמה ולא להשתמש בה יותר.

היו"ר אברהם פורז:		אנחנו מכניסים כאן הוראה שמחייבת את כל מי 
 				שהוסמך מטעם משרד התחבורה להנפיק רשיונות רכב לדווח תוך 15 יום מיום שבו נרשם רכב לראשונה או שהועברה בעלות.

יהודה שטיין:			אני לא מכיר את נושא המחשוב במשרד 
 				התחבורה, אבל אני מבקש לפחות לתת לנו זכות תגובה.

נחום לנגנטל:			כל מה שתעשה בנושא המחשוב של משרד 
 				התחבורה, תבורך. אני מכיר את הנושא  מקרוב. אני רוצה שנדע את האחריות שבעניין הזה. אם משרד התחבורה לא יעמוד בדרישות שתטיל עליו, המשמעות תהיה שהמשטרה על לא עוול בכפה תזרוק את כל הדוחות לפח.

היו"ר אברהם פורז:		בסדר. אז תתעורר המדינה ותדע שבגלל זה לא 
 				גובים קנסות.

נחום לנגנטל:			עזוב את הקנסות, אבל העבריינים ייסעו בכבישים 
 				איך שהם רוצים.

היו"ר אברהם פורז:		מדובר באחוז אחד מכלי הרכב החדשים.

נחום לנגנטל:			מדובר גם בהעברת בעלות. כשאתה מעביר בעלות, 
 				הפרטים שכתבת לא כתובים בבירור ועכשיו צריכים להתחיל לחפש אותך.

היו"ר אברהם פורז:		אין דבר כזה. חובה להופיע בבית-הדואר עם 
 				תעודות זהות.

נחום לנגנטל:			אני מוסר לך את התשובה שאני קיבלתי.

היו"ר אברהם פורז:		רבותיי, חבל על הזמן. אנחנו אומרים שמשרד 
 				התחבורה וכל מי שהוסמך על ידו לעניין רשיונות רכב חייב לדווח תוך 15 יום מיום שנעשה השינוי. במלים אחרות, תוך 15 יום חובת היבואנים לדווח למשרד התחבורה על הבעלים של רכב חדש. אם יש העברת בעלות, תוך 15 יום חובה לדווח למשרד התחבורה.

לגבי המשטרה. בחוק לקריאה ראשונה אנחנו קובעים שתוך שלושה חודשים הדוח צריך להיות אצל האזרח.

משרד התחבורה וכל מי שהוסמך על ידו יבצע תוך 15 יום את העדכון  לגבי רישום בעלות הרכב.

כמה תמונות יכול שוטר לראות ביום ולומר אם נעברה עבירה?

אודי אפרת:			אלף-אלפיים. הוא צריך להקליד את המספר 
 				ולדווח. הוא רואה את הנגטיב בהגדלה.

היו"ר אברהם פורז:		אם אתם לא מצליחים לעמוד בזה, תסגרו את 
 				המצלמות.

ניבה רפאלי:			אז יהיו תאונות דרכים.

אודי אפרת:			כמות התאונות בכביש האלקטרוני ירדה 
 				בחמישים אחוזים.

ניבה רפאלי:			גם אם אנחנו מדברים על מצב בו משרד התחבורה 
 				יעביר את הנתונים במועד ותוך חודש ימים יהיו לנו הנתונים במשטרת ישראל, עדיין כשאתה מדבר על 15 יום, אני מדברת לפחות על חודש ימים כדי שהנתונים יהיו במחשב.

היו"ר אברהם פורז:		נכון.

ניבה רפאלי:			נניח שיש לי אחרי חודש נתונים במחשב, אבל אני 
 				צריכה עוד זמן להפיק את הדוח.

היו"ר אברהם פורז:		אני מוכן לתת הוראה מיוחדת לגבי רכב חדש 
 				כאשר לגביו נאריך את התקופה בעוד חודש.

ניבה רפאלי:			אני מדברת לאו דווקא לגבי רכב חדש. בתהליך 
 				הרגיל אני צריכה להפיק את הדוח, להפיק פיזית את הנייר, ולשלוח אותו. צריך לקחת בחשבון את כל התהליך של הפקת הדוח מהמחשב שלא מבוצע בדפוס כי  משטרת ישראל לא מחזיקה בית דפוס אלא לוקחת את הקלטת, מעבירה לבית דפוס, מקבלת את הדוחות ופיזית שולחת אותם בדואר רשום לבעל הרכב. גם התהליך הזה לוקח זמן. אנחנו מדברים על עוד 15 יום נוספים, כך שאני מדברת על חודש שאתה הגדרת כרגע, פלוס 15 יום, פלוס משך הזמן של הטיפול במעבדה ואני עוברת את התשעים יום.

אנחנו מעונינים להתייעל ויש לנו כוונה להתייעל, אבל לבוא מראש ולומר קחו את כל העבודה שלכם בעבירות שהן חמורות מאוד – ואני לא מדברת רק על מהירות בדרגה א' אלא על אור אדום, כשיש לנו ראיה אחת והיא הטובה ביותר להגיש לבית-המשפט – וותרו עליה. אי-הגשה בעצם אומרת סגירת הדוחות וזו עבודה מאומצת שנעשית לאורך כל הדרך תוך ניסיון להקפיד. תקלה הכי גדולה, גורמת לאובדן יום עבודה כאשר כמות אדירה של סרט תלך לאיבוד.

לדעתי צריך לשקול את זה פעם נוספת ולהיות ריאליים. אנחנו מעונינים להביא את הדוח כמה שיותר מהר. עד היום החוק קבע לנו שנה, ואם נוציא את הסיבות שאז גרמו לכך, נראה שהיו נימוקים לשנה. אנחנו מבקשים  לקצר את התקופה לחצי שנה.

היו"ר אברהם פורז:		אני מציע הסדר. לגבי רכב שנרשם לראשונה, 
 				במשך חצי שנה ראשונה להירשמו, זה יהיה חצי שנה. זה יהיה כך עד שנעשה סדר עם משרד הרישוי.

אתי בנדלר:			הוא עדיין לא נרשם.

היו"ר אברהם פורז:		לגבי רכב שנרשם לראשונה, למשטרה יש חצי 
 				שנה.

אתי בנדלר:			רכב שנרשם לראשונה במשרד הרישוי, אתה נותן 
 				חצי שנה מיום שהוא נרשם?

היו"ר אברהם פורז:		לא, מיום שהוא נרכש.

נחום לנגנטל:			זה צריך להיות מיום העבירה.

אתי בנדלר:			במשך חצי שנה ממתי?

היו"ר אברהם פורז:		מאז נמסר לבעל הרכב.

ניבה רפאלי:			אני חייבת להדגיש שלנו אין מידע. אין לנו 
 				אפשרות לעשות את ההפרדה.

היו"ר אברהם פורז:		המשטרה טוענת שיש בעיות עם רכב חדש כי 
 				משרד הרישוי לא מעדכן בזמן והיבואנים לא מעדכנים. לגביהם אנחנו נלך לחצי שנה. השאלה מהו רכב חדש וממתי מתחילים לספור את החצי שנה. אני אומר שביום שהוא נרשם זה דבר והיפוכו כי אולי הוא נרשם אחרי חודשיים. אני מציע שנקבע מיום שנמסר לבעל הרכב. הוא יטען טענת הגנה, אבל עליו ההוכחה שלא מסרו לו. אתם תשלחו לו דוח והוא יגיד שיש התיישנות.

אודי אפרת:			אין לנו למי לרשום דוח ואחר-כך זה מאוחר.

היו"ר אברהם פורז:		בינתיים הוא מופיע. המועד הוא מועד שנמסר. אם 
 				הוא יגיד לך שחלפה חצי שנה, עליו הראיה שהוא קיבל את הרכב וחלפה חצי שנה.

ניבה רפאלי:			יש לי עכשיו תהליך במחשב שאומר שאם חלפו 
 				שלושה חודשים, אין בעלות, תסגרי. מאיפה אני יודעת שאחר-כך תיקלט בעלות? היום אם אין לי בעלות, אני סוגרת את התיק.

היו"ר אברהם פורז:		אני הולך לקראתכם ואומר שלגבי רכב חדש יש 
 				לכם חצי שנה זמן לשלוח את ההודעה. החצי שנה מתחילה מיום שהוא נמסר לקונה. אם שלחתם דוח והבן-אדם טוען שחלפה חצי שנה, אם זה כך עליו הראיה להוכיח שעברתם את זמן המסירה.

אתי בנדלר:			לסוג מסוים של אוכלוסייה אתה נותן גרייס של 
 				עוד שלושה חודשים, אבל הם לא יכולים למפות את הסוג הזה של האוכלוסייה.

יגאל טמיר:			לגבי רכב חדש, אם הרכב החדש לא נרשם, יש את 
 				תקופת ההתיישנות של שנה וזה יכול להישאר. הבעיה לגבי רכב חדש היא זניחה כי אנחנו מדברים כאן על מספרים מעטים, אבל הבעיה היא לגבי הסיטואציה הקיימת היום. מהלכים עלינו אימים אבל צריך לדעת שעבירות הרמזור אלו עבירות שהמשטרה ביקשה להפוך אותן לברירות משפט כי בכל אור אדום כשיש תאונת דרכים, יש בוחן. אנחנו מדברים על עבירות שהן בגדר ברירות משפט ואלה העבירות הקלות.

היו"ר אברהם פורז:		אני מסכם את הדברים הבאים.
א.	תהיה עדיין החובה שאמרנו קודם של משרד הרישוי כאשר רכב חדש צריך להיות מעודכן במחשב תוך שלושים יום. משרד התחבורה ומי שהוסמך על ידו לבצע רישומים של בעלות ברכב, חייב לעדכן תוך שלושים יום.

ב.	לגבי רכב שנרשם לראשונה, הדבר הקובע הוא מועד מסירתו ובמקרה זה המשטרה תוכל לשלוח את הדוחות האלה תוך ששה חודשים ועליו הראיה. אם תשלחו למישהו והוא יטען שעבר הזמן, עליו הראיה.

ג.	לגבי כל האחרים הזמן הוא שלושה חודשים, אבל אם יסתבר שמישהו טוען שהוא לא נהג, מיום שקיבלתם את המכתב שלו על זה שהוא לא נהג, יש לכם עוד שלושה חודשים לשלוח לזה שנהג.

אתי בנדלר:			היום מדובר על שנה או שנתיים, על שנה פלוס 
 				שנה. במקרה רגיל יש אפשרות להגיש כתב אישום תוך שנה, אבל אם מישהו סותר את חזקת הבעלות, יש שנה נוספת. דהיינו, אפשר להגיש תוך שנתיים מביצוע העבירה.

אני אמרתי שאם כאן מקצרים בתשעה חודשים, גם ה24- חודשים מקוצרים בתשעה חודשים ומגיעה ל15- חודשים. המשטרה מתנגדת ל15- חודשים ורוצה להשאיר את השנתיים.

היו"ר אברהם פורז:		תוך שלושה חודשים הגיעה אלי הודעה לתשלום 
 				ואני אומר שזה לא אני נהגתי אלא נהג מישהו אחר. אני כותב למשטרה שלא אני נהגתי אלא מישהו אחר ושולח את כתובתו של אותו מישהו אחר.

אתי בנדלר:			בדרך כלל זה לא מספיק שאתה תכתוב מי הנהג 
 				אלא הם דורשים שאותו נהג יודה שהוא ביצע את העבירה.

ניבה רפאלי:			ברגע שאותו נהג כותב שהוא זה שעבר את 
 				העבירה, סימן שהוא יודע על זה.

היו"ר אברהם פורז:		ברגע שתכתבי שזה לא אני, המועד מתארך. כמה 
 				זמן אתם רוצים?

ניבה רפאלי:			שנתיים.

אתי בנדלר:			אני הצעתי לקצר בתשעה חודשים, כך שיהיו 15 
 				חודשים במקום שנתיים.

ניבה רפאלי:			הבעיה המרכזית כאן היא שהוא נזכר אחרי 
 				שנתיים ויום להודיע שמישהו אחר נהג ברכב וכאן צריך להגביל את זמן הפנייה שלו. כדי לטעון זה לא אני הנהג, מצד אחד אנחנו  אומרים שנקצר את משך הזמן שמשטרת ישראל מודיעה.

היו"ר אברהם פורז:		הוא קיבל את ההודעה תוך שלושה חודשים.

ניבה רפאלי:			נכון.

היו"ר אברהם פורז:		אנחנו צריכים להגביל אותו בזמן בו הוא יכול 
 				לומר שלא הוא הנהג אלא מישהו אחר. תוך שלושה חודשים נוספים הוא חייב להודיע על כך. אם תוך שלושה חודשים הוא לא הביא את הנהג האחר שמודה, הוא זה שאחראי.

ניבה רפאלי:			מה קורה אם הוא יביא את הראיות האלה אחרי 
 				חצי שנה?

היו"ר אברהם פורז:		תוך שלושה חודשים הוא חייב להביא את 
 				ההודעה.

אתי בנדלר:			זו בעיה מאוד רצינית אדוני היושב-ראש. נניח 
 				שאני לא פעלתי תוך שלושה חודשים, אבל אחרי חצי שנה כן פעלתי ואני אומרת שאני לא נהגתי אלא נהג מישהו אחר והוא מודה שהוא נהג ברכב. האם אתה תאמר שאתה תרשיע אותי בביצוע העבירה בגלל שלא עמדתי בלוח זמנים?

היו"ר אברהם פורז:		כן.

אתי בנדלר:			תרשיע אותי בביצוע העבירה כשברור שאין בי 
 				אשמה? לא נראה לי.

היו"ר אברהם פורז:		הבן-אדם קיבל הודעה ושתק.

ניבה רפאלי:			יתכן ששתק, יתכן שהוא היה בחו"ל, ייתכנו אלף 
 				ואחת סיבות.

היו"ר אברהם פורז:		העיקר הוא למנוע מצב בו רוב הנהגים מקבלים 
 				אחרי שנה דוחות. מה קרה אם הוא קיבל הזמנה ושכח להגיד שזה לא הנהג, בינתיים הוא הלך לבית-המשפט שקנס אותו? הוא התרשל.  אם הוא רוצה, שיגיש בקשה לביטול דרך בית-המשפט. מי שקיבל מכתב רשום והתרשל, זו בעיה שלו.

אני אומר שתוך שלושה חודשים, אם קיבלת הודעה וזה לא אתה הנהג, אתה חייב להודיע  למשטרה מי ביצע את העבירה. לא הודעת, זה עניין חלוט והדרך היחידה לבטל את זה, זה בבית-המשפט. תפנה לבית-המשפט כדי שיחליט בעניינך.

אילן גילאון:			בין הבדל בין מה שנקרא המכה הראשונה והמכה 
 				השנייה. הדבר החשוב ביותר זו ההודעה בזמן הסביר במכה הראשונה ועל זה אני לא מוכן להתפשר ולו גם בשעה.

היו"ר אברהם פורז:		אתה רוצה 45 יום.

אילן גילאון:			אני רציתי 45 יום והתפשרתי על תשעים, אבל 
 				מכאן והלאה אני לא מוכן להתפשר יותר. התשעים יום זה עדיין זמן סביר.

המכה השנייה קשורה למשך השהות שהמשטרה צריכה לטפל בנושא.

היו"ר אברהם פורז:		לא. מועד ההתחלה מתחיל ביום שהוא קיבל 
 				הודעה. 

אילן גילאון:			אני הייתי מקבל את ההצעה של היועצת 
 				המשפטית של הוועדה לגבי 15 חודשים וההודעה של אדם שהעבירה היא לא שלו, ששה חודשים באופן יחסי לאותה תקופה. העניין הוא שאי-אפשר כל הזמן לחפש את הנהג.

היו"ר אברהם פורז:		זה שקיבל הודעה על עבירה שהוא לא ביצע, תוך 
 				כמה זמן לדעתך הוא צריך לחזור למשטרה ולומר שזה לא הוא? שלושה חודשים זה לא מספיק?

אילן גילאון:			בגלל הבעיה שמעלה היועצת המשפטית. היא 
 				שואלת מה קורה אם קרתה עבירה ואתה מגיע אחרי ארבעה חודשים.

היו"ר אברהם פורז:		נניח שהמכונית בבעלותי והבן שלי נוהג בה, ומה 
 				לעשות, הוא כבר נתפס פעמיים על מהירות ואני יודע שעוד פעם אחת הוא יקבל שלילה אבל לי אין עבירות ולכן אני הולך לקחת על עצמי את העבירה.

יגאל טמיר:			אדוני מדבר רק על סיטואציה בה מדובר בברירת 
 				משפט שתוך תשעים יום מבקשים להישפט.

היו"ר אברהם פורז:		לא. על הדוח עצמו.

יגאל טמיר:			בדוח עצמו יכולה להיות ברירת משפט.

היו"ר אברהם פורז:		לכל דוח יש ברירת משפט.

יגאל טמיר:			לא אדוני. לא כל דוח של מצלמה הוא קנס כספי. 
 				הנוסח כפי שנוסח כאן, הוא הנוסח הנכון.

היו"ר אברהם פורז:		אנחנו מדברים על מקרה בו מדובר בתשלום קנס 
 				בדואר. במקרה כזה אני אומר שברגע שקיבלת את ההזמנה ואתה טוען שזה לא אתה, יש לך שלושה חודשים להודיע למשטרה שזה מישהו אחר ולהביא את הודאתו.

יגאל טמיר:			זה המצב החוקי הנוהג היום.

היו"ר אברהם פורז:		אז אני לא משנה את זה.

יגאל טמיר:			לא צריך לשנות.

היו"ר אברהם פורז:		אני מציע חבר הכנסת גילאון, בהסכמתך, שניתן 
 				להם עוד חודש. ניתן להם ארבעה חודשים במקום שלושה חודשים.

אילן גילאון:			לא. אני לא חושב שזה סביר. אני לא רוצה 
 				להתפשר על דברים שהם לא סבירים. מינהל מקרקעי ישראל עובד בדיוק בצורה כזו כאשר כל מה שאפשר לעשות בשנתיים, אפשר לעשות בחודשיים.

היו"ר אברהם פורז:		אני מסכים אתך, אבל אני רוצה לתת לך עצה. אם 
 				אתה לא רוצה שתהיה מלחמת עולם על חודש, קבל את החודש והחוק שלך יעבור. אם תתעקש על מה שאתה רוצה, החוק יכול לא לעבור.

אילן גילאון:			120 ימים.

היו"ר אברהם פורז:		אם כן, החלטנו על ארבעה חודשים.

אתי בנדלר:			אם כך אני מורידה מהשנתיים כך שיהיו 16 
 				חודשים במקום שנתיים.

היו"ר אברהם פורז:		אני מסכם את הדברים בצורה ברורה. המשטרה 
 				חייבת לשלוח דוח לגבי כלי רכב רגילים תוך 120 ימים. לגבי כלי רכב חדשים, בחצי השנה הראשונה, מיום שנמסרו, יש למשטרה אפשרות לתקופה נוספת של עוד חצי שנה.

במקביל אנחנו קובעים בחוק שמשרד התחבורה וכל מי שפועל מכוחו ומטעמו  ויש לו סמכות לרישום ורישוי של רכב חדש או שינוי בעלות או כל פוזיציה אחרת, חייב תוך שלושים יום לדווח על השינוי ולבצע אותו.

לגבי מה קורה כשאתה מקבל דוח ולא אתה הנהג – נשאר הדין הקודם.

ניבה רפאלי:			אין הוראה שמטילה על האזרח להודיע למשטרה 
 				תוך פרק זמן מסוים. מותר לאדם לפנות למשטרה בתוך שלושים יום מיום ביצוע העבירה, אלא כאן אנחנו מדברים על-פי הנחיות היועץ המשפטי לממשלה כאשר בעצם אין אשמה כלפיו.

היו"ר אברהם פורז:		ולפיכך כמה זמן יש לו להודיע?

אתי בנדלר:			מבחינה חוקית יש לו שלושים ימים. מה קורה 
 				כשהוא פונה אחרי אותם שלושים ימים? אמר היועץ המשפטי שהוא לא מגביל.

היו"ר אברהם פורז:		אני לא משנה את המצב המשפטי. מה שהיה, הוא 
 				שיהיה.

ניבה רפאלי:			אנשים מנצלים את הפתח הזה כאשר אין הגבלת 
 				זמן.

היו"ר אברהם פורז:		אתם מבקשים ממני לקצר?

ניבה רפאלי:			להגביל את התקופה.

היו"ר אברהם פורז:		ששה חודשים.

אילן גילאון:			זה לא קשור להצעת החוק שלי.

אתי בנדלר:			אני מבקשת להזמין את המחלקה הפלילית של 
 				משרד המשפטים כי לא יתכן לעשות תיקון לחוק סדר הדין הפלילי.

היו"ר אברהם פורז:		אני לא מתקן את חוק סדר הדין הפלילי. אם אתם 
 				רוצים, תגישו הצעת חוק.
הממשלה חושבת שיש עלויות לחוק?

אודי אפרת:			כן. החוק מצריך שינויים.

היו"ר אברהם פורז:		אם כך תודיע לנו תוך שבוע ימים מה לדעתכם 
 				עלות הצעת החוק. אדוני המציע, כמה עולה החוק לאוצר המדינה?

אילן גילאון:			שני מיליון שקלים.

אתי בנדלר:			שימומנו מהיכן?

היו"ר אברהם פורז:		החוק הזה נתמך על-ידי הממשלה.

אתי בנדלר:			אני מבקשת שהעלות תבוא מאגף התקציבים של 
 				משרד האוצר.

היו"ר אברהם פורז:		בסדר. אנחנו מצביעים.
				פה אחד אושרה הצעת החוק לקריאה ראשונה.






הישיבה ננעלה בשעה 11:30






